钦定古今图书集成/明伦汇编/闺媛典/第226卷 > 单钺妻苏氏〈妾姜氏女张正甫妻附〉
## 钦定古今图书集成/明伦汇编/闺媛典/第226卷 > 单钺妻苏氏〈妾姜氏女张正甫妻附〉

按《通州志》：“苏氏，进士单钺妻。钺没，苏年二十六，生二
女，无子，恸欲自裁。因姑老而妾姜有孕，强俟之。长女
字都察院楚人贾启之子。次女字刑部郎宣城张干
之子正甫。妾姜遗腹生一子，八岁而夭，苏怜其年少令他适。姜曰：‘吾奉主母终身，得同归单茔，于愿足矣。
岂婢子遂无至性哉？妾志已决，无复言。苏乃礼之若’”
姒。苏次女归张正甫于京邸，未三年而正甫殁，旅榇
南旋，女依其母以居。一日谓母曰：“女张家妇，终当归
张。且婿墓已宿草，女未一展拜，不能久侍母也。”遂归
宣城，未几卒。里人作《单门三节传》纪之。